CELEX: 52014XG0614(05)
Language: sl
Date: 2014-05-20
Title: Sklepi Sveta z dne 20. maja 2014 o učinkovitem izobraževanju učiteljev

14.6.2014   
            
            
               SL
            
            
               Uradni list Evropske unije
            
            
               C 183/22
            
         Sklepi Sveta z dne 20. maja 2014 o učinkovitem izobraževanju učiteljev (1)
   
   2014/C 183/05
   SVET EVROPSKE UNIJE
   OB OPOZARJANJU NA POLITIČNO OZADJE TEGA VPRAŠANJA, KI JE ORISANO V PRILOGI K TEM SKLEPOM,
   MENI, DA:
   
               1.
            
            
               je splošno priznano, da je kakovostno poučevanje eden ključnih dejavnikov za dosego dobrih učnih rezultatov, saj razvija znanje, spretnosti, poglede in vrednote, ki jih učenci potrebujejo, da bi lahko v celoti uresničili svoj potencial kot posamezniki in kot aktivni člani družbe in aktivni zaposleni;
            
         
               2.
            
            
               se v hitro spreminjajočem se svetu spreminja tudi vloga učiteljev – in pričakovanja, ki se vanje polagajo –, saj se soočajo z izzivi novih zahtev po znanjih in spretnostih, hitrega tehnološkega razvoja ter vse večje družbene in kulturne raznolikosti, pa tudi s potrebo po bolj individualiziranem poučevanju in odzivanju na posebne učne potrebe;
            
         
               3.
            
            
               imajo pedagogi, ki izobražujejo učitelje, ključno vlogo pri ohranjanju – in izboljševanju – kakovosti učiteljskega kadra. Kakovostno začetno izobraževanje učiteljev, podpora na začetku poklicne poti („uvodna podpora“) in stalni poklicni razvoj so pomembni dejavniki pri zagotavljanju, da se v učiteljski poklic pritegnejo ustrezni kandidati ter da učitelji imajo in ohranjajo ustrezne kompetence, ki jih potrebujejo, da bi bili uspešni v današnjih učilnicah;
            
         
               4.
            
            
               je za izboljšanje programov izobraževanja učiteljev in postopkov zaposlitve potrebna vnaprejšnja opredelitev strokovnih kompetenc, ki jih učitelji potrebujejo na različnih stopnjah svoje poklicne poti. Za dvig standardov kakovosti se lahko uporabijo okviri poklicnih kompetenc, v katerih se opredelijo znanje, spretnosti in pogledi, ki bi jih morali imeti ali pridobiti učitelji, tudi na področju poklicnega izobraževanja in usposabljanja ter izobraževanja odraslih. Od takšnih okvirov imajo lahko korist tudi pedagogi, ki izobražujejo učitelje in jih pripravljajo za njihove naloge;
            
         PRIZNAVA, DA:
   
               1.
            
            
               ni neobičajno, da novi učitelji prezgodaj zapustijo svoj poklic, ta pojav pa lahko povzroči pomembno izgubo tako za zadevne posameznike kot za sisteme v celoti. To stanje lahko pomagajo izboljšati programi začetnega izobraževanja učiteljev, ki so namenjeni ustrezni pripravi učiteljev že od samega začetka, skupaj z ukrepi uvodne podpore, mentorstvom ter večjim upoštevanjem osebne in poklicne blaginje učiteljev;
            
         
               2.
            
            
               bi bilo treba izobraževanje učiteljev jemati kot sestavni del širšega cilja politike za povečanje privlačnosti in kakovosti poklica. Za to so potrebni ustrezne politike izbire, zaposlovanja in zadrževanja, učinkovito začetno izobraževanje učiteljev, podpora na začetku poklicne poti, poklicno izobraževanje in razvoj vzdolž celotne poklicne poti, povratne informacije s pedagoškega vidika in spodbude za učitelje;
            
         
               3.
            
            
               bi morali biti programi izobraževanja učiteljev, naj so namenjeni bodočim učiteljem pred začetkom poklicne poti ali že uveljavljenim učiteljem v okviru stalnega poklicnega razvoja, dovolj prožni, da bi se odzivali na spremembe na področju poučevanja in učenja. Črpati bi morali iz lastnih izkušenj učiteljev ter skušati spodbujati interdisciplinarne in sodelovalne pristope, tako da bi izobraževalne ustanove in učitelji nanje gledali kot na del njihove naloge sodelovanja z ustreznimi deležniki, kot so kolegi, starši in delodajalci;
            
         
               4.
            
            
               morajo učitelji z naglim razmahom digitalnih učnih pripomočkov in prosto dostopnih učnih virov le-te skušati dovolj razumeti, da bi lahko razvili potrebne digitalne kompetence ter jih pri poučevanju učinkovito in ustrezno koristili. Ti novi pripomočki lahko pripomorejo tudi k zagotavljanju tega, da bi imeli vsi enak dostop do kakovostnega izobraževanja;
            
         SE STRINJA, DA:
   
               1.
            
            
               bi moralo začetno izobraževanje bodočim učiteljem zagotoviti vse bistvene kompetence, ki so potrebne za kakovostno poučevanje, ter v njih spodbuditi motivacijo za pridobivanje in izpopolnjevanje kompetenc vzdolž celotne poklicne poti. Pri tem bi bilo treba – ob doslednem upoštevanju nacionalnih kontekstov – vključiti znanje s področja predmetov in pedagoške kompetence, okrepljene z integriranimi obdobji praktičnih pedagoških izkušenj, hkrati pa spodbuditi introspekcijo in sodelovanje, prilagajanje na večkulturne učilnice ter sprejemanje vodilnih vlog;
            
         
               2.
            
            
               bi morale specifične zadeve, ki bi jim morali v programih izobraževanja učiteljev posvetiti večjo pozornost, vključevati učinkovite metode za pomoč učencem pri pridobivanju medpredmetnih kompetenc, kakršne so digitalna pismenost, učenje učenja, podjetnost ter ustvarjalno in kritično razmišljanje, pa tudi pri izboljšanju jezikovnih kompetenc. Pozornost bi morali nameniti tudi učinkovitim načinom podpore najrazličnejšim skupinam učencev, tudi tistim s posebnimi potrebami in/ali onim, ki izhajajo iz okolij z omejenimi možnostmi;
            
         
               3.
            
            
               bi lahko začetno izobraževanje učiteljev še izboljšali z ureditvami zagotavljanja kakovosti in rednimi pregledi, pri čemer bi bil poudarek na doseganju potrebnih učnih rezultatov, na kakovosti in ustreznem trajanju prakse ter na zagotavljanju relevantnosti učnih vsebin;
            
         
               4.
            
            
               bi lahko visokošolske ustanove, ki izvajajo začetno izobraževanje učiteljev, okrepili kot središča za izobraževanje učiteljev in pedagogov, ki izobražujejo učitelje, pa tudi za opravljanje raziskav o razvoju kompetenc učiteljev ter učinkovitih metodah poučevanja in učenja;
            
         
               5.
            
            
               lahko dialog in partnerstva med ustanovami za izobraževanje učiteljev in izobraževalnimi ustanovami, pa tudi s predstavniki trga dela in družbe dajo koristen vpogled in zamisli za oblikovanje in izvajanje programov izobraževanja učiteljev. Takšna partnerstva lahko prispevajo tudi k spodbujanju bolj usklajenega pristopa h kvalifikacijam, standardom kompetenc in ustreznemu zagotavljanju usposabljanja, zlasti na področju poklicnega izobraževanja in usposabljanja ter izobraževanja odraslih;
            
         
               6.
            
            
               bi bilo treba tako začetno izobraževanje učiteljev kot njihov stalni poklicni razvoj osnovati na dobrih pedagoških raziskavah ter pri obeh uporabljati metode za učenje odraslih, ki temeljijo na izkustvenih skupnostih ter spletnem in vzajemnem učenju. Hkrati bi morala oba učiteljem zagotavljati redne priložnosti za izpopolnjevanje znanja s področja predmetov ter za prejemanje podpore in usposabljanje s področja učinkovitih in inovativnih načinov poučevanja, tudi tistih, ki temeljijo na novih tehnologijah;
            
         POZIVA DRŽAVE ČLANICE, NAJ OB USTREZNEM UPOŠTEVANJU SUBSIDIARNOSTI IN AVTONOMIJE USTANOV TER V SKLADU Z NACIONALNIMI OKOLIŠČINAMI:
   
               1.
            
            
               skušajo poskrbeti, da začetni programi izobraževanja učiteljev bodočim učiteljem zagotovijo priložnosti za pridobitev vseh pomembnih kompetenc, ki jih potrebujejo za uspešen začetek poklicne poti;
            
         
               2.
            
            
               spodbudijo razvoj celovitih okvirov poklicnih kompetenc za učitelje (2), v katerih naj bodo opredeljene kompetence in lastnosti, ki jih potrebujejo na različnih stopnjah svoje poklicne poti ali v različnih učnih okoliščinah. Takšni okviri bi morali biti dovolj prožni, da bi se lahko odzivali na spreminjajoče se potrebe, o njih pa bi morali razpravljati v sodelovanju z ustreznimi deležniki;
            
         
               3.
            
            
               spodbudijo tudi vzpostavitev okvirov poklicnih kompetenc za pedagoge, ki izobražujejo učitelje, v katerih naj bodo opredeljene kompetence, ki jih potrebujejo, hkrati pa naj se znotraj njih krepita sodelovanje in izmenjava vzajemne prakse ter razvijajo področja, kakršno je mentorstvo za nove učitelje na šolah;
            
         
               4.
            
            
               dodatno preučijo možnosti okrepljenega sodelovanja, partnerstev in mrežnega povezovanja z najrazličnejšimi deležniki pri oblikovanju programov izobraževanja učiteljev;
            
         
               5.
            
            
               spodbujajo učinkovito digitalno poučevanje in učenje, tako da s posodobljenimi programi izobraževanja učiteljev, pa tudi z izboljšanim dostopom do in uporabo kakovostnih prosto dostopnih učnih virov poskrbijo, da pedagogi, ki izobražujejo učitelje, in učitelji sami pridobijo ustrezno raven digitalnih spretnosti ter se naučijo, kako pomagati učencem preudarno in varno uporabljati digitalne vire ter bolje upravljati posamezne učne procese;
            
         
               6.
            
            
               uporabijo priložnosti za financiranje iz instrumentov EU, kakršen je program Erasmus+, po potrebi pa tudi Evropski socialni sklad, za:
               
                           (i)
                        
                        
                           podporo politikam držav članic, namenjenim povečanju kakovosti začetnega izobraževanja učiteljev in njihovega stalnega poklicnega razvoja, ter
                        
                     
                           (ii)
                        
                        
                           promoviranje mobilnosti bodočih učiteljev, učnega osebja in pedagogov, ki izobražujejo učitelje, ter spodbujanje strateških partnerstev, eksperimentiranja pri politikah in naprednih projektov izobraževanja učiteljev, zlasti s ciljem omogočiti preskušanje novih metodologij in vzpostavitev okvirov kompetenc;
                        
                     
         DRŽAVE ČLANICE IN KOMISIJO POZIVA, NAJ:
   
               1.
            
            
               kar najbolj izkoristijo strukture ET 2020 v okviru odprte metode koordinacije, da se okrepi na dejstva oprto oblikovanje politike ter razvijejo in razširjajo uspešne politike o:
               
                           —
                        
                        
                           učinkovitih programih izobraževanja učiteljev s poudarkom na začetnem izobraževanju učiteljev in načinih, na katere bi se morali obravnavati sodelovalni pristopi k poučevanju,
                        
                     
                           —
                        
                        
                           poklicnem razvoju vodij usposabljanja področja poklicnega izobraževanja in usposabljanja v podjetjih glede na njihovo ključno vlogo pri kakovostnih pripravništvih in drugih oblikah učenja na delovnem mestu,
                        
                     
                           —
                        
                        
                           krepitvi pomena učnih načrtov pri izobraževanju učiteljev ter pomena poklicnih znanj in spretnosti učiteljev in vodij usposabljanja, po potrebi prek tesnejšega sodelovanja z delodajalci, tudi podjetji;
                        
                     
         
               2.
            
            
               izkoristijo rezultate relevantnih študij in raziskav, kakršna je TALIS (3), za preučitev posledic, ki jih imajo stališča in mnenja učiteljev in vodstvenih delavcev šol o izobraževanju učiteljev na politike;
            
         
               3.
            
            
               s pomočjo raziskav opredelijo primere najučinkovitejših metod in praks, s katerimi učitelji učencem pomagajo učinkovito upravljati svoje znanje v današnjih večdimenzionalnih učnih okoljih;
            
         POZIVA KOMISIJO, NAJ:
   
               1.
            
            
               z uporabo obstoječih evropskih platform za učitelje, kakršen je eTwinning, oblikuje skupnosti učiteljev, zlasti bodočih in nedavno zaposlenih, s ciljem nadalje razviti sodelovanje med kolegi na področju pedagoških praks po EU;
            
         
               2.
            
            
               podpira sodelovanje s partnerji, mrežami in organizacijami, ki lahko ponudijo izkušnje in strokovno znanje o oblikovanju učinkovitih programov izobraževanja učiteljev, zlasti programov začetnega izobraževanja.
            
         
      (1)  V tem besedilu pojem učitelj zajema šolske učitelje, učitelje in vodje usposabljanj s področja poklicnega izobraževanja in usposabljanja ter pedagoge za odrasle.
   Pojem pedagog, ki izobražuje učitelje, se uporablja za opis vseh tistih, ki dejavno omogočajo formalno učenje študentov pedagoških smeri in učiteljev, bodisi na ravni začetnega izobraževanja učiteljev bodisi njihovega nadaljnjega poklicnega razvoja.
   
      (2)  Iz poročila nekdanje tematske delovne skupine o poklicnem razvoju učiteljev (podpora razvoju kompetenc učiteljev za boljše učne rezultate) iz leta 2013.
   
      (3)  Mednarodna raziskava OECD o poučevanju in učenju.
   
      PRILOGA
      
         Politično ozadje
      
      
                  1.
               
               
                  Člena 165 in 166 Pogodbe o delovanju Evropske unije
               
            
                  2.
               
               
                  Priporočilo Evropskega parlamenta in Sveta z dne 18. decembra 2006 o ključnih kompetencah za vseživljenjsko učenje (1)
                  
               
            
                  3.
               
               
                  Sklepi Sveta in predstavnikov vlad držav članic, ki so se sestali v okviru Sveta dne 15. novembra 2007, o izboljšanju kakovosti izobraževanja učiteljev (2)
                  
               
            
                  4.
               
               
                  Sklepi Sveta z dne 12. maja 2009 o strateškem okviru za evropsko sodelovanje v izobraževanju in usposabljanju za obdobje do 2020 (ET 2020)
               
            
                  5.
               
               
                  Sklepi Sveta z dne 26. novembra 2009 o strokovnem izpopolnjevanju učiteljev in vodstvenih delavcev šol (3)
                  
               
            
                  6.
               
               
                  Sporočilo iz Brugesa z dne 7. decembra 2010 ter sklepi Sveta in predstavnikov vlad držav članic, ki so se sestali v okviru Sveta, o prednostnih nalogah za okrepljeno evropsko sodelovanje na področju poklicnega izobraževanja in usposabljanja za obdobje 2011–2020 (4)
                  
               
            
                  7.
               
               
                  Resolucija Sveta z dne 28. novembra 2011 o prenovljenem evropskem programu za izobraževanje odraslih (5)
                  
               
            
                  8.
               
               
                  Sklepi Sveta z dne 26. novembra 2012 o izobraževanju in usposabljanju v okviru strategije Evropa 2020 – Prispevek izobraževanja in usposabljanja k oživitvi in rasti gospodarstva ter delovnim mestom (6)
                  
               
            
                  9.
               
               
                  Sklepi Sveta z dne 15. februarja 2013 o naložbah v izobraževanje in usposabljanje – odziv na sklepe Sveta o ponovnem razmisleku o izobraževanju: naložbe v spretnosti za boljše socialno-ekonomske rezultate in letnem pregledu rasti za leto 2013 (7)
                  
               
            
                  10.
               
               
                  Sklepi Sveta z dne 25. novembra 2013 o učinkovitem vodenju izobraževalnih ustanov (8)
                  
               
            
                  11.
               
               
                  Uredba (EU) št. 1288/2013 Evropskega parlamenta in Sveta z dne 11. decembra 2013 o uvedbi programa Erasmus+: program Unije za izobraževanje, usposabljanje, mladino in šport (9)
                  
               
            
                  12.
               
               
                  Sklepi Sveta z dne 24. februarja 2014 o učinkovitem in inovativnem izobraževanju in usposabljanju zaradi vlaganja v spretnosti – podpora evropskemu semestru 2014 (10)
                  
               
            
         Druge podlage
      
      
                  1.
               
               
                  Sporočilo Komisije z dne 20. novembra 2012 o ponovnem razmisleku o izobraževanju: naložbe v spretnosti za boljše socialno-ekonomske rezultate
                  
               
            
                  2.
               
               
                  Poročilo mreže Eurydice iz leta 2013 z naslovom Ključni podatki o učiteljih in vodstvenih delavcih šol v Evropi
                  
               
            
         (1)  UL L 394, 30.12.2006, str. 10.
      
         (2)  UL C 300, 12.12.2007, str. 6.
      
         (3)  UL C 302, 12.12.2009, str. 6.
      
         (4)  UL C 324, 1.12.2010, str. 5.
      
         (5)  UL C 372, 20.12.2011, str. 1.
      
         (6)  UL C 393, 19.12.2012, str. 5.
      
         (7)  UL C 64, 5.3.2013, str. 5.
      
         (8)  UL C 30, 1.2.2014, str. 2.
      
         (9)  UL L 347, 20.12.2013, str. 50.
      
         (10)  UL C 62, 4.3.2014, str. 4.